નળાસર ગામના ઝાંપે ગ્રામજનો દ્વારા પદયાત્રીઓની ઉમળકાભેર રાહ જોવાઈ રહી હતી. નાના ગામને શોળે શણગારે સજાવવામાં આવ્યું હતું. ઉત્તેજનાસભર વાતાવરણ વચ્ચે પ્રસંગને અનુરૂપ ઢોલ ઢબૂકી રહ્યા હતા તો શરણાઈઓ નુ ગુંજન વાતાવરણને ઉત્સાહ પ્રેરી રહ્યું હતું. પોતાના ગામ નળાસરને સમગ્ર જિલ્લા માં તેમજ વિશ્વ લેવલે પ્રસિદ્ધ કરનાર પોતાના ગામના સંતાન સ્વ.ગલબાભાઈના કાર્યોને આજે સમગ્ર બનાસકાંઠા જીલ્લો યાદ કરીને સાચી શ્રધાંજલી અર્પી રહ્યો હતો. જેમ જેમ પૂણ્યશાળી આત્માની જન્મભોમકા નજીક આવતી દેખાઈ તેમ તેમ પદયાત્રીઓમાં અનેરો રોમાંચ છવાયેલો સ્પષ્ટ જોઈ શકાતો હતો. આખરે એ પળ પણ આવી જ્યારે આથમતી સંધ્યાએ નવો ઉજાસ લઈને “ગલબાકાકા અમર રહો” – જબ તક સૂરજ ચાંદ રહેગા ગલબાભાઈ કા નામ રહેગા સૂત્રોચારો સાથે પદયાત્રીઓએ નળાસર ગામમાં ઉત્સાહભેર પ્રવેશ કર્યો…ગામલોકો પદયાત્રીઓને સામૈયુ કરીને હર્ષભેર આવકાર્યા. બનાસડેરીના ચેરમેન શ્રી શંકરભાઈ ચૌધરીને હરખઘેલા ગ્રામવાસીઓએ ઊંચકી લીધા ચારેબાજુ ગલબાભાઈના નામનો જયજયકાર થઈ રહ્યો હતો.